Mike Legarth (KF), 2012-04-20:
Tak, hr. formand.
Og tak for de positive, konstruktive indlæg, der allerede har været.
Det er ikke en overdrivelse, når næstformanden for Folketinget, formanden for den danske delegation i Nordisk Råd, hr. Bertel Haarder, kalder denne fælles debat i de nordiske lande for en historisk begivenhed.
Jeg kunne ikke være mere enig.
I den politiske retorik bruges ordet historisk meget ofte i flæng om stort og småt ligesom for at skabe en højtidelig stemning om en ellers triviel politisk sag.
Det, man ofte håber, er vel, at når man bruger ordet historisk, skaber det en særlig stemning om det, man taler om, som værende noget helt enestående og unikt.
Det er der sjældent noget der er.
Men netop det nordiske lovsamarbejde er slet og ret historisk, fordi der igennem et lille årtusinde har eksisteret et helt særligt samarbejde på tværs af de nordiske landes grænser lige fra Kalmarunionen over fælles lovbøger og op til Nordisk Råds og Nordisk Ministerråds oprettelse.
Vi Konservative har altid været meget positivt indstillet over for det nordiske lovsamarbejde.
Det er ikke kun på grund af de historiske og de kulturelle bånd, som forener os, men også på grund af meget andet og i høj grad også, fordi vi er lande med så ensartet en social og økonomisk struktur, som vi faktisk er.
De udgør nemlig det nødvendige grundlag for et meningsfuldt og fordelagtigt samarbejde.
Den samfundsmodel, vi har udviklet i de nordiske lande, er i de her finanskrisetider udfordret af lav vækst og globaliseringsprocesser, som truer med på længere sigt at kunne undergrave den velfærdsmodel, som vi alle holder af.
Hver især er vi små lande, og kun hvis vi går sammen om at løse udfordringerne i fællesskab kan vi bevare ikke blot det, vi har til fælles, man også det, som de enkelte lande betragter som deres vigtigste nationale særkende.
At der bør herske fri bevægelighed for mennesker
så vel som for varer i Norden,
står hævet over enhver økonomisk tvivl.
Det står også hævet over enhver tvivl i Det Konservative Folkeparti.
Vores samkvem og ikke mindst samhandel landene imellem er nemlig dybt afhængige af den her frie bevægelighed.
Hvor samkvem og samhandel trives, opstår der vækst.
Det er vækst, vi alle har brug for i de her år.
I det danske Folketing må vi gøde jorden og skabe grundlag for den.
Vi har ganske enkelt ikke råd til at lade være.
Når vi derfor lokaliserer uoverensstemmelser i forhold til de nordiske landes lovgivning og administrative praksis, som fratager de studerende og de jobsøgende og de handlende i erhvervslivet deres frie bevægelighed, er det vores pligt at skride til handling.
Vi Konservative går således ind for at fjerne enhver form for barriere og grænsehindring i Norden, som målt i velstand på kort sigt vil koste os milliarder af kroner, men målt i velfærd på længere sigt vil koste os endnu mere.
Så vi ser med glæde frem til et kommende serviceeftersyn af lovgivningen og håber og tror da også, at regeringen vil være imødekommende over for den positive dagsorden og fremsætte nogle konkrete initiativer inden for den nærmeste fremtid.
Jeg vil især rose hr. Bertel Haarders tale om de mange tiltag, han redegjorde for, og som vi kan bakke fuldstændig op om.
Vi håber, at det meget hurtigt bliver almen praksis i alle landene.